पाएं अपने शहर की ताज़ा ख़बरें और फ्री ई-पेपरडाउनलोड करें
शहरों के अतिरिक्त गांवों में भी तेजी से फैल रही कोरोना संक्रमण की दूसरी लहर को रोकने के लिए एसडीएम रणजीत सिंह गोदारा ने ग्राम पंचायत स्तर पर निगरानी समितियों का गठन कर घर-घर सर्वे के निर्देश दिए हैं।सर्वे के दौरान जुकाम, खांसी एवं बुखार से पीड़ित मरीजों को चिकित्सा विभाग द्वारा मेडिकल किट उपलब्ध कराई जाएंगी तथा कोरोना लक्षण मिलने पर को उपचार के लिए अस्पताल रैफर किया जाएगा। एसडीएम गोदारा ने बताया कि कोविड 19 की दूसरी लहर को रोकने के लिए पंचायत समिति सिकराय एवं सिकंदरा की 51 ग्राम पंचायतों में निगरानी समिति का गठन कर पंचायत प्रारंभिक शिक्षा अधिकारियों को अध्यक्ष नियुक्त किया गया है। उन्होंने बताया कि पंचायत स्तर पर कार्यरत पंचायत सहायक, आशा-सहयोगिनी, सहायिका, कृषि पर्यवेक्षक, एएनएम द्वारा प्रतिदिन घर-घर सर्वे किया जाएगा।
उन्होंने बताया कि सर्वे के दौरान वायरल से पीड़ित मरीजों को चिकित्सा विभाग द्वारा मेडिकल किट का वितरण किया जाएगा। जिससे उपचार के लिए अस्पतालों में आने-जाने से संक्रमण का खतरा कम हो सके। एसडीएम ने बताया कि कोरोना लक्षण मिलने वाले मरीजों को होम क्वारेंटाइन एवं गंभीर मरीजों को अस्पतालों में भर्ती करवाया जाएगा, ताकि परिजनों को संक्रमण से बचाया जा सके। एसडीएम ने बताया कि पंचायत स्तर पर निगरानी समितियों को सरकार की गाइडलाइन की सख्ती से पालना करवाने के साथ-साथ शादी समारोह एवं अन्य धार्मिक आयोजनों की सूचना देने के लिए निर्देश दिए गए हैं। लापरवाही बरतने वाले कार्मिकों के खिलाफ कार्रवाई की जाएगी। वहीं शुक्रवार को तहसील क्षेत्र में होने वाली शादियों को लेकर एसडीएम गोदारा एवं ब्लॉक सीएमएचओ डॉ.अमित मीना ने गांवों का दौरा कर वर-वधु पक्ष के लोगों को 50 से अधिक मेहमान नहीं बुलाने एवं सोशल डिस्टेंसिंग का पालन करने के निर्देश दिए। एसडीएम ने लोगों से कोरोना संक्रमण को देखते हुए अनावश्यक घर से बाहर नहीं निकलने की अपील की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn